《和柳子厚读书》
宋代·程俱

事贱反多暇，居卑适无虞。人间不争地，聊此谢畏途。

岂无营营子，熟视付一吁。廛中亦何有，坐听日月逾。

展卷阅千古，置书忘万殊。不妨权子母，亦复商有无。

平生仅识字，乃与忧患俱。持此游学海，层台渐积苏。

年来但遮眼，颇觉心恬愉。囊钱足自饱，肯怖驺朱儒。

起卧一榻间，兀如橛株拘。凉风北窗下，不减愚溪愚。

谁能三万卷，悬头苦劬劬。小极正当寐，睡魔不须驱。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。